《仲春雪夜怀山中诸子》
明代·何吾驺

春深仲之望，阶前柳色放。黄雀冲帘飞，睢鸠鸣相向。

陡然发长冲，宇宙何莽莽。疏树咽长条，栖乌色沮丧。

雪落初不盈，微湿凝衣上。夜深阶已寒，霏霏发空响。

遥忆青山时，蹑屐或荡桨。南北各天隅，停云徒怏怏。

悠然理素业，葛衣行三两。嗟余披敝裘，微官狭俯仰。

有面受冲尘，有怀生荡漾。自顾同形影，何苦被条襁。

会当休沐归，与子酬玄赏。归方未有期，昨夜梦中往。

作者简介：明广东香山人，字龙友，号家冈。万历四十七年进士。官少詹事。崇祯六年擢礼部尚书，旋入阁，与首辅温体仁不协，罢去。南明隆武帝召为内阁首辅。闽疆既失，赴广州，永历帝以原官召之，引疾辞去。有《宝纶阁集》。